སྔུན་ཆད་གཉེན་སྟོན་གྱི་སྦྱོར་བ་ལ།སློང་ཆང་དང་ཨ་མའི་ནུ་རིན་སོགས་སྤྲོད་སྲོལ་ཡུལ་ལུང་ཕལ་མོ་ཆེར་ཡོད་མོད།ད་ནི་དེ་ཚོ་གྲོང་གསེབ་པའི་སྲོལ་ཙམ་དུ་བས།དངོས་གཞི་ལ།བག་མ་དང་མག་པ་གཉིས་འཕྲུལ་འཁོར་གོས་ཆེན་གྱིས་བཏུམ་པ་ཞིག་གི་ནང་གདན་འདྲེན།ཁྱོ་ཤུག་ཟུང་ལ་སྐྱིང་ཁེབ་བམ་དར་ཟབ་ལ་སོགས་པའི་ལྭ་རིང་རེ་བསྐོན།མགུལ་དུ་རྡོ་དང་རུས་པའི་ཕྲེང་བ་འདོགས་ཤིང་།ཁྲིའུ་སྟེང་ཁོད་ནས་ཕན་ཚུན་མཛུབ་དཀྲིས་སྐོན་རེས་སོགས་བྱེད།མེད་པོ་ཡིན་རུང་ཚོམས་ཆེན་ཞིག་ཏུ་རྒྱ་ཟས་ལེའུ་བཅོ་བརྒྱད་ཨེ་ཤོམས་མི་ཤོམས་བལྟ།སྐུ་མགྲོན་ཚོས་ཤེལ་ཕོར་ཁ་གཏུགས་ནས་གཅིག་གིས་གཅིག་ལ་ཁ་གཡང་འཐེན་པའི་སྲོལ་དར།སྡིངས་ཆའི་སྟེང་རྒྱ་བོད་འདྲེས་མའི་སྐད་དུ་གཏམ་བཤད་དང་།གླུ་དབྱངས་ལེན་པར་བྱེད།མཇུག་ཏུ།ཤོག་ཆག་དམར་པོའི་བམ་ཁ་དེ་ནང་མིས་ལྐོག་མིག་འཕེན་ས་གཙོ་བོ་ཡིན།ཁྱད་མཚར་བ་ཞིག་ལ།མགྲོན་པོ་རེ་འགའ་ལྟོགས་ནས་རྒྱུ་མ་བྲང་ལ་འབྱར་གྲབས་ཡོད་རུང་ལྟོ་འགྲངས་ཡོད་མདོག་སྟོན།ལག་གི་ཅ་ནེ་ཨུ་ཚུགས་ཀྱིས་འཐེན་ན་ལག་པ་ག་ལེར་གློད་ཡོང་།